Regina Marii Britanii, Camilla, a declarat că soţul ei, regele Charles al III-lea, care este tratat de cancer, se simte "foarte bine", în timp ce a salutat joi mulţimile cu ocazia unei vizite în Irlanda de Nord, informează Reuters, preluat de agerpres.ro.
Regele Charles al III-lea a lipsit de la îndatoririle publice din ianuarie pentru a urma un tratament pentru o formă nespecificată de cancer, lăsând-o pe Camilla şi pe moştenitorul tronului, prinţul William, să fie imaginea publică a familiei regale.
Camilla, în vârstă de 76 de ani, a glumit cu membrii publicului la Belfast, spunându-le angajaţilor dintr-o brutărie că un băieţel îmbrăcat elegant de acolo este "un talent înnăscut pentru camerele de luat vederi" atunci când acesta a furat lumina reflectoarelor.
Săptămâna aceasta, Camilla şi prinţul William s-au întâlnit cu publicul şi au făcut acte de caritate, în timp ce o altă membră importantă a familiei regale, Kate, prinţesă de Wales, se recuperează şi ea după o problemă de sănătate.
Se aşteaptă ca prinţesa să revină la îndatoririle oficiale abia după Paşte, pe 31 martie, după o intervenţie chirurgicală abdominală pentru o afecţiune necanceroasă în luna ianuarie.
Interesul pentru sănătatea acesteia a menţinut-o pe Kate pe prima pagină a ziarelor. Autoritatea britanică pentru protecţia datelor a anunţat că verifică informaţii potrivit cărora personalul de la clinica unde prinţesa a suferit intervenţia chirugicală abdominală ar fi încercat să acceseze datele medicale private ale acesteia.
O iubitoare a cărţilor, Camilla urmează să participe mai târziu joi la un eveniment care celebrează istoria literară a Irlandei de Nord, la Castelul Hillsborough, organizat de poetul Paul Muldoon.
Luna trecută, Camilla a declarat că soţul său "se descurcă extrem de bine în aceste circumstanţe".
VIDEO. Regele Charles își face apariția după ce a fost diagnosticat cu cancer
Regele Charles al Marii Britanii a fost prezent duminică (11 februarie) la biserică, în prima sa ieșire publică de când a anunțat că a fost diagnosticat cu cancer și că va amâna unele angajamente pentru a urma un tratament.
Regele, îmbrăcat într-un palton maro și purtând o umbrelă, a făcut cu mâna când a ajuns, împreună cu soția sa Camilla, la biserica St. Mary Magdalene din Sandringham, în estul Angliei.
Palatul Buckingham a anunțat luni (5 februarie) că Charles, în vârstă de 75 de ani, a fost diagnosticat cu o formă nespecificată de cancer. Regele se află pe tron de mai puțin de 18 luni, după moartea mamei sale, regina Elisabeta.